ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 2/2542เรื่อง หลักเกณฑ์ เงื่อนไข และวิธีการในการให้ความเห็นชอบผู้จัดการกองทุนรวมและผู้จัดการกองทุนส่วนบุคคล อาศัยอํานาจตามความในข้อ 40 วรรคสอง และข้อ 41 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 46/2541 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม ลงวันที่ 16 ธันวาคม พ.ศ. 2541 และข้อ 14 วรรคสอง และข้อ 15 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 9/2539 เรื่อง หลักเกณฑ์ เงื่อนไข และวิธีการจัดการกองทุนส่วนบุคคล ลงวันที่ 16 กรกฎาคม พ.ศ. 2539 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 13/2539 เรื่อง หลักเกณฑ์ เงื่อนไข และวิธีการในการให้ความเห็นชอบผู้จัดการกองทุนส่วนบุคคล ลงวันที่ 26 กรกฎาคม พ.ศ. 2539ข้อ ๒ ในประกาศนี้ "ผู้จัดการกองทุนรวม" หมายความว่า กรรมการหรือพนักงานของบริษัทจัดการที่ได้รับมอบหมายจากบริษัทจัดการนั้นให้มีอํานาจตัดสินใจลงทุนใด ๆ ในหลักทรัพย์ ทรัพย์สินอื่น หรือหาดอกผลโดยวิธีอื่น เพื่อเป็นทรัพย์สินของกองทุนรวม "กองทุนรวม" หมายความว่า กองทุนรวมประเภทรับซื้อคืนหน่วยลงทุนและกองทุนรวมประเภทไม่รับซื้อคืนหน่วยลงทุน ที่จัดตั้งและจัดการโดยบริษัทจัดการ "ผู้จัดการกองทุนส่วนบุคคล" หมายความว่า กรรมการหรือพนักงานของบริษัทจัดการที่ได้รับมอบหมายจากบริษัทจัดการนั้นให้มีอํานาจตัดสินใจลงทุนเพื่อแสวงหาผลประโยชน์จากหลักทรัพย์ให้แก่ลูกค้า "ลูกค้า" หมายความว่า บุคคลหรือคณะบุคคลที่มอบหมายให้บริษัทจัดการ จัดการกองทุนส่วนบุคคล "บริษัทจัดการ" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม หรือบริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนส่วนบุคคล แล้วแต่กรณี "สมาคม" หมายความว่า สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตและจดทะเบียนกับสํานักงาน โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์ประเภทที่เกี่ยวกับการจัดการลงทุน และได้รับความเห็นชอบจากสํานักงานเพื่อดําเนินการใด ๆ ตามประกาศนี้และประกาศที่เกี่ยวข้อง "ผู้บริหาร" หมายความว่า กรรมการ ผู้จัดการ พนักงานระดับผู้จัดการฝ่ายขึ้นไปรวมทั้งบุคคลที่มีตําแหน่งซึ่งมีอํานาจหน้าที่เช่นเดียวกับบุคคลดังกล่าวด้วย "บริษัท" หมายความว่า บริษัทจํากัด บริษัทมหาชนจํากัด และให้หมายความรวมถึงนิติบุคคลที่มีกฎหมายเฉพาะจัดตั้งขึ้นโดยมีวัตถุประสงค์ในการประกอบธุรกิจ "สถาบันการเงิน" หมายความว่า สถาบันการเงินตามกฎหมายว่าด้วยดอกเบี้ยเงินให้กู้ยืมของสถาบันการเงิน "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ ผู้ที่จะได้รับความเห็นชอบเป็นผู้จัดการกองทุนรวมหรือผู้จัดการกองทุนส่วนบุคคลต้องมีคุณสมบัติดังต่อไปนี้ (1) เป็นพนักงานประจําที่สามารถทํางานให้แก่บริษัทจัดการได้เต็มเวลาหรือเป็นกรรมการของบริษัทจัดการ และไม่ได้ดํารงตําแหน่งอื่นในบริษัทจัดการนั้น เว้นแต่เป็นตําแหน่งในสายงานบังคับบัญชาโดยตรง (vertical line of command) หรือตําแหน่งที่ไม่ก่อให้เกิดความขัดแย้งทางผลประโยชน์กับการจัดการกองทุนรวมหรือการจัดการกองทุนส่วนบุคคล (2) บรรลุนิติภาวะ (3) ผ่านการทดสอบความรู้เบื้องต้นเกี่ยวกับวิชาชีพตามที่สมาคมกําหนด (4) ไม่เป็นพนักงานประจําหรือผู้บริหารที่มีอํานาจในการจัดการของบริษัทอื่น หรือไม่เป็นผู้จัดการการลงทุนให้แก่บุคคลอื่นในลักษณะที่คล้ายคลึงหรือแข่งขันกับการดําเนินการของบริษัทจัดการ เว้นแต่การเป็นพนักงานประจํา ผู้บริหาร หรือผู้จัดการการลงทุนนั้นไม่ก่อให้เกิดความขัดแย้งทางผลประโยชน์กับการจัดการกองทุนรวมหรือการจัดการกองทุนส่วนบุคคล (5) ผ่านการทดสอบความรู้ทั่วไปเกี่ยวกับกฎหมายว่าด้วยหลักทรัพย์และตลาดหลักทรัพย์ กฎระเบียบที่เกี่ยวข้อง และจรรยาบรรณในการประกอบวิชาชีพที่จัดโดยสมาคมข้อ ๔ ผู้ที่จะได้รับความเห็นชอบเป็นผู้จัดการกองทุนรวมหรือผู้จัดการกองทุนส่วนบุคคลต้องไม่มีลักษณะต้องห้ามดังต่อไปนี้ (1) เป็นหรือเคยเป็นบุคคลล้มละลาย (2) เคยได้รับโทษจําคุกโดยคําพิพากษาถึงที่สุดให้จําคุกในความผิดเกี่ยวกับทรัพย์ที่กระทําโดยทุจริต (3) เคยเป็นผู้บริหารของสถาบันการเงินที่ถูกเพิกถอนใบอนุญาต เว้นแต่จะได้รับยกเว้นจากสํานักงาน (4) เคยถูกสั่งถอดถอนจากการเป็นผู้บริหารของสถาบันการเงินเนื่องจากเป็นต้นเหตุให้เกิดความเสียหายแก่สถาบันการเงินนั้นหรือไม่ปฏิบัติตามคําสั่งของหน่วยงานที่กํากับดูแลสถาบันการเงินนั้น (5) เคยถูกสั่งเพิกถอนการให้ความเห็นชอบเป็นผู้จัดการกองทุนรวมหรือผู้จัดการกองทุนส่วนบุคคล เว้นแต่เหตุแห่งการเพิกถอนนั้นเนื่องมาจากการไม่เข้าอบรมความรู้ทั่วไปเกี่ยวกับกฎหมายว่าด้วยหลักทรัพย์และตลาดหลักทรัพย์ กฎระเบียบที่เกี่ยวข้อง และจรรยาบรรณ ในการประกอบวิชาชีพที่จัดโดยสมาคม (6) เคยถูกไล่ออก ปลดออก หรือให้ออกจากสถาบันการเงินใดเนื่องจากการกระทําทุจริตในสถาบันการเงินนั้น (7) มีประวัติการทํางานอันส่อไปในทางไม่สุจริต (8) มีประวัติการบริหารงานอันเป็นเหตุให้เกิดการกระทําความผิดตามกฎหมายว่าด้วยการธนาคารพาณิชย์ กฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ กฎหมายว่าด้วยหลักทรัพย์และตลาดหลักทรัพย์ หรือกฎหมายว่าด้วยการกู้ยืมเงินที่เป็นการฉ้อโกงประชาชนหลายครั้ง หรือที่เป็นความผิดร้ายแรงอันแสดงถึงการขาดความรับผิดชอบหรือความรอบคอบในการบริหารงาน (9) เป็นผู้อยู่ในระหว่างถูกกระทรวงการคลัง ธนาคารแห่งประเทศไทย สํานักงานหรือตลาดหลักทรัพย์แห่งประเทศไทยกล่าวโทษ ร้องทุกข์ ฟ้องร้อง หรืออยู่ในระหว่างถูกดําเนินคดีเนื่องจากการกล่าวโทษหรือร้องทุกข์ดังกล่าว ในความผิดที่บัญญัติไว้หรือความผิดที่อาจดําเนินการได้ตามกฎหมายว่าด้วยการธนาคารพาณิชย์ กฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ กฎหมายว่าด้วยหลักทรัพย์และตลาดหลักทรัพย์ หรือกฎหมายว่าด้วยการกู้ยืมเงินที่เป็นการฉ้อโกงประชาชน (10) เป็นผู้ขาดจรรยาบรรณในการประกอบวิชาชีพ โดยพิจารณาจากพฤติกรรมอันแสดงถึงการขาดความรับผิดชอบหรือความรอบคอบในการบริหารงานอย่างร้ายแรงข้อ ๕ การขอความเห็นชอบผู้จัดการกองทุนรวมหรือผู้จัดการกองทุนส่วนบุคคล ให้บริษัทจัดการยื่นคําขอต่อสํานักงานตามแบบ 117-6 พร้อมด้วยหลักฐานประกอบคําขอท้ายประกาศนี้ ในกรณีที่สํานักงานได้ให้ความเห็นชอบบุคคลซึ่งบริษัทจัดการแต่งตั้งเป็นผู้จัดการกองทุนรวมหรือผู้จัดการกองทุนส่วนบุคคลแล้ว ต่อมาหากปรากฏว่าข้อมูลที่ได้ระบุในแบบ 117-6 เปลี่ยนแปลงไป ให้บริษัทจัดการจัดทําและส่งรายงานการเปลี่ยนแปลงข้อมูลดังกล่าวให้สํานักงานทราบภายในสิบสี่วันนับตั้งแต่วันถัดจากวันที่มีการเปลี่ยนแปลงข้อมูลดังกล่าวตามแบบ 117-7 ท้ายประกาศนี้ ข้อ ๖ ให้บริษัทจัดการจัดทําและส่งเอกสารเกี่ยวกับผู้จัดการกองทุนรวมหรือผู้จัดการกองทุนส่วนบุคคลดังต่อไปนี้ให้สํานักงาน (1) รายงานวันเริ่มหรือหยุดการปฏิบัติหน้าที่เป็นผู้จัดการกองทุนรวมของแต่ละกองทุนรวมหรือการปฏิบัติหน้าที่เป็นผู้จัดการกองทุนส่วนบุคคลภายในสิบสี่วันนับตั้งแต่วันถัดจากวันที่ผู้จัดการกองทุนรวมหรือผู้จัดการกองทุนส่วนบุคคลนั้นเริ่มหรือหยุดการปฏิบัติหน้าที่ตามแบบ 117-8 หรือแบบ 117-9 ท้ายประกาศนี้ (2) รายชื่อผู้จัดการกองทุนรวมของแต่ละกองทุนรวม และรายชื่อผู้จัดการกองทุนส่วนบุคคล ณ วันสิ้นปีปฏิทินภายในสิบสี่วันนับตั้งแต่วันถัดจากวันสิ้นปีปฏิทินนั้นตามแบบ 117-10 หรือแบบ 117-11 ท้ายประกาศนี้ข้อ ๗ ให้ผู้ที่ได้รับความเห็นชอบเป็นผู้จัดการกองทุนรวมหรือผู้จัดการกองทุนส่วนบุคคลเข้ารับการอบรมความรู้ทั่วไปเกี่ยวกับกฎหมายว่าด้วยหลักทรัพย์และตลาดหลักทรัพย์ กฎระเบียบที่เกี่ยวข้อง และจรรยาบรรณในการประกอบวิชาชีพที่จัดโดยสมาคม อย่างน้อยหนึ่งครั้งภายในทุกช่วงสองปีตามที่สํานักงานกําหนด เว้นแต่ในการเข้ารับการอบรมครั้งแรกภายหลังจากการได้รับความเห็นชอบ สํานักงานอาจกําหนดช่วงระยะเวลาที่ต้องเข้ารับการอบรมให้เป็นช่วงเวลามากกว่าสองปีได้ บุคคลที่เคยได้รับความเห็นชอบจากสํานักงานให้เป็นผู้จัดการกองทุนรวมหรือผู้จัดการกองทุนส่วนบุคคล แต่ต่อมามิได้ปฏิบัติหน้าที่เป็นผู้จัดการกองทุนรวมหรือผู้จัดการกองทุนส่วนบุคคลของบริษัทจัดการใดแล้ว บุคคลนั้นอาจเข้ารับการอบรมความรู้และจรรยาบรรณในการประกอบวิชาชีพจากสมาคมตามระยะเวลาที่กําหนดไว้ในวรรคหนึ่ง เพื่อรักษาสถานภาพการได้รับความเห็นชอบเป็นผู้จัดการกองทุนรวมหรือผู้จัดการกองทุนส่วนบุคคลได้ข้อ ๘ ในกรณีที่ปรากฏในภายหลังว่าผู้ได้รับความเห็นชอบเป็นผู้จัดการกองทุนรวมหรือผู้จัดการกองทุนส่วนบุคคลใดมีลักษณะอย่างใดอย่างหนึ่งดังต่อไปนี้ สํานักงานมีอํานาจสั่งให้บุคคลดังกล่าวแก้ไขคุณสมบัติภายในระยะเวลาที่สํานักงานกําหนด หรือสั่งเพิกถอนการให้ความเห็นชอบที่ได้ให้ไว้แล้วได้ (1) ขาดคุณสมบัติข้อ 3(1)หรือ(4) หรือมีลักษณะต้องห้ามตามข้อ 4 (2) ไม่เข้ารับการอบรมความรู้และจรรยาบรรณตามข้อ 7ข้อ ๙ ในการจัดการกองทุนรวมหรือกองทุนส่วนบุคคล ผู้จัดการกองทุนรวมหรือผู้จัดการกองทุนส่วนบุคคลต้อง (1) ปฏิบัติตามกฎหมายที่เกี่ยวกับการจัดการกองทุนรวมหรือกองทุนส่วนบุคคลแล้วแต่กรณี (2) ปฏิบัติหน้าที่โดยยึดมั่นในจรรยาบรรณในการประกอบวิชาชีพตามที่สมาคมกําหนดโดยได้รับความเห็นชอบจากสํานักงาน (3) ปฏิบัติหน้าที่ด้วยความรับผิดชอบ โดยใช้ความรู้ ความสามารถ และความระมัดระวังตามสมควรเยี่ยงผู้ประกอบวิชาชีพ และต้องคํานึงถึงผลประโยชน์ของกองทุนรวมหรือกองทุนส่วนบุคคลเป็นสําคัญข้อ ๑๐ ให้ถือว่าผู้ที่ได้รับความเห็นชอบเป็นผู้จัดการกองทุนส่วนบุคคลหรือผู้จัดการกองทุนรวม ได้รับความเห็นชอบเป็นผู้จัดการกองทุนรวมหรือผู้จัดการกองทุนส่วนบุคคลด้วย แล้วแต่กรณี แต่บุคคลนั้นจะปฏิบัติหน้าที่เป็นผู้จัดการกองทุนรวมและผู้จัดการกองทุนส่วนบุคคลในบริษัทจัดการนั้นเองหรือในบริษัทจัดการอื่นในขณะเดียวกันไม่ได้ เว้นแต่ได้รับการผ่อนผันจากสํานักงานข้อ ๑๑ ในกรณีที่ผู้จัดการกองทุนรวมหรือผู้จัดการกองทุนส่วนบุคคลฝ่าฝืนหรือไม่ปฏิบัติตามกฎหมาย ประกาศ หรือจรรยาบรรณในการประกอบวิชาชีพที่เกี่ยวข้องกับการจัดการกองทุนรวมหรือการจัดการกองทุนส่วนบุคคล สํานักงานมีอํานาจดําเนินการดังต่อไปนี้ (1) ตักเตือน (2) สั่งพักการปฏิบัติหน้าที่เป็นผู้จัดการกองทุนรวมหรือผู้จัดการกองทุนส่วนบุคคลเป็นระยะเวลาตามที่สํานักงานเห็นสมควร (3) เพิกถอนการให้ความเห็นชอบข้อ ๑๒ ในกรณีที่สํานักงานไม่ให้ความเห็นชอบบุคคลใดเป็นผู้จัดการกองทุนรวมหรือผู้จัดการกองทุนส่วนบุคคลอันเนื่องมาจากบุคคลดังกล่าวมีลักษณะต้องห้ามตามข้อ 4 หรือ เพิกถอนการให้ความเห็นชอบที่ได้ให้ไว้แก่บุคคลใด สํานักงานอาจกําหนดระยะเวลาหรือเงื่อนไขในการรับพิจารณาการขอความเห็นชอบเป็นผู้จัดการกองทุนรวมหรือผู้จัดการกองทุนส่วนบุคคลรายนั้นของบริษัทจัดการในคราวต่อไป และเมื่อพ้นระยะเวลาหรือบุคคลดังกล่าวได้ปฏิบัติตามเงื่อนไขแล้ว หากบริษัทจัดการยื่นหนังสือขอความเห็นชอบเพื่อแต่งตั้งบุคคลนั้นเป็นผู้จัดการ กองทุนรวมหรือผู้จัดการกองทุนส่วนบุคคลอีก สํานักงานจะไม่นําประวัติการกระทําที่เป็นเหตุให้สํานักงานเคยไม่ให้ความเห็นชอบหรือเพิกถอนการให้ความเห็นชอบมาประกอบการพิจารณาข้อ ๑๓ ให้ถือว่าผู้ที่ได้รับความเห็นชอบเป็นผู้จัดการกองทุนรวมตามประกาศสํานักงานคณะกรรมการกํากับหลักทรัพย์และตลาดหลักทรัพย์ ว่าด้วยหลักเกณฑ์ เงื่อนไข และวิธีการในการให้ความเห็นชอบผู้จัดการกองทุนรวม หรือผู้ที่ได้รับความเห็นชอบเป็นผู้จัดการกองทุนส่วนบุคคลตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการในการให้ความเห็นชอบผู้จัดการกองทุนส่วนบุคคล อยู่แล้วในวันที่ประกาศนี้ใช้บังคับ เป็นผู้จัดการกองทุนรวมหรือผู้จัดการกองทุนส่วนบุคคลที่ได้รับความเห็นชอบตามประกาศนี้ และให้ผู้จัดการกองทุนรวมและผู้จัดการกองทุนส่วนบุคคลดังกล่าวเข้ารับการอบรมความรู้ทั่วไปเกี่ยวกับกฎหมายว่าด้วยหลักทรัพย์และตลาดหลักทรัพย์ กฎระเบียบที่เกี่ยวข้อง และจรรยาบรรณในการประกอบวิชาชีพที่จัดโดยสมาคม ตามระยะเวลาการเข้ารับการอบรมครั้งแรกที่สํานักงานกําหนดในการให้ความเห็นชอบเป็นผู้จัดการกองทุนรวมหรือผู้จัดการกองทุนส่วนบุคคลดังกล่าวข้อ ๑๔ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม - ประกาศ ณ วันที่ 13 มกราคม พ.ศ. 2542 (นายปกรณ์ มาลากุล ณ อยุธยา) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์